Rotspon

Rotspon er fellesbetegnelse på flere typer rødvin som produseres i tyske hansabyer, først og fremst i Lübeck, Hamburg og Bremen, med Lübeck som den mest kjente vinbyen. Det spesielle med disse vinene, er at de importeres fra Frankrike på store fat, i dag også på tanker, deretter modnes de i vinkjellere i de aktuelle tyske byene, og tappes på flasker der. Den totale prosessen med modningen, som starter allerede om bord på skipene fra Frankrike og fortsetter i de tyske kjellerne til vinen er klar for tapping på flaske, skal gi den en karakterisk smak og god holdbarhet. Den blir svakere enn de franske bourdeauxvinene, og får en rundere smak.Navnet «Rotspon» kommer fra plattysk, og betyr – direkte oversatt – rød (tre-)spon, eller røde trestaver. Opprinnelsen antas å være at innsiden av eikefatene den ble fraktet og modnet i, ble røde av vinen. Andre har ment at det var trekrusene man drakk den av som ble røde på innsiden.Rotspon fra Lübeck, «Lübecker Rotspon», er den eneste som har et beskyttet navn. 13 vinhandlere gikk i 1975 sammen og fikk innført dette. Kravene til vinen var at den skulle komme fra Frankrike, innføres på fat og fylles på flasker i Lübeck. Andre produsenter mente at denne definisjonen var for vag, og at en ekte Rotspon skal modnes på fat i Tyskland før tapping. I 2013 henvendte derfor en gruppe produsenter seg til EU for å få avgjort om innehaver av Lübecks eldste vinhandel hadde rett til å kalle sin vin Lübecker Rotspon. Anklagen mot firmaet var at det innførte ferdig modnet vin på fat fra Frankrike, og tappet den direkte på flasker, uten forutgående modning i Lübeck.Ettersom Rotsponvin er blitt mer populær, hender det at vinhandlere utenfor Lübeck bruker betegnelsen også på viner som kan være basert på østerriksk Pinot Noir, og verken er produsert i Frankrike eller modnet i Tyskland. 

Historien
Lübeck var en rik handelsby da Hansaforbundet ble grunnlagt på 1200-tallet. Byen hadde blant annet handel med de franske byene i Biscayabukten. Salt fra Lüneburggruvene ble skipet ut fra Lübeck med seilskip, såkalte kogger. Saltet var viktig for franskmennene, blant annet for konservering av sild. Tilbake til Lübeck hadde skipene med seg eikefat med rødvin fra Bourdeaux, og etterhvert også fra andre vindistrikt.
Legenden sier at da Napoleon hadde inntatt Lübeck etter slaget i 1806, og soldatene fikk smake Rotspon, mente de at denne rødvinen var langt bedre enn den de fikk hjemme i Frankrike.Før andre verdenskrig fantes det 70 vinhandlere med egen Rotspon bare i Lübeck. Pr. 2015 fantes det fortsatt 15 velassorterte vinhandler der. Flere av dem har fortsatt egne Rotspon-viner.Nobelprisvinneren forfatteren Thomas Mann har «udødeliggjort» Rotspon i sin roman Buddenbrooks. Vinen drikkes av flere av personene, og en av dem, Kistenmaker, tjener gode penger på den.


== Referanser ==


== Kilder ==
Graßmann, Antjekathrin (1996). «Der Wein - der Rotspon». Lust und Last des Trinkens in Lübeck (tysk). Lübeck: 166–169. 
Matthews, Patrick (21. januar 2013). «German retailers call on EU to protect ‘Rotspon’». Decanter (engelsk). 
«Hansestadt Lübeck: Spezialitäten aus Lübeck» (tysk). Arkivert fra originalen 24. april 2016. Besøkt 20. april 2016. 
N.N. (1. november 2013). «Der Hamburger Rotspon ist bio, vegan und kommt aus Bergedorf». Hamburger Abendblatt (tysk). 
«Lübecker Rotspon» (tysk). H.F. von Melle. Arkivert fra originalen 31. mai 2016. Besøkt 20. april 2016. 
N.N. (21. mai 2015). «Fransk vinkultur i tysk tappning». Dagens Nyheter (svensk). 
N.N. (24. oktober 2011). «Nu lanseras Lübecker Rotspon exklusivt för den svenska marknaden» (svensk). The Wine Company. 


== Eksterne lenker ==
Woolsey, Barbara (14. april 2016). «Meet the French Red Wine That Germany Made Better» (engelsk). Munchies.